Аддзел па адукацыі Сенненскага райвыканкама

Віцебскай вобласці

Дзяржаўная ўстанова адукацыі “Студзёнкаўская дзіцячы сад-сярэдняя школа Сенненскага раёна”

Намінацыя “Пуцявінамі маіх землякоў”

 Аўтар: Гайдукова Дар’я Аляксандраўна,

 навучэнка 9 класа

 Кіраўнік: Спрытула Галіна Мікалаеўна,

 настаўніца беларускай мовы і літаратуры

К.т. 8(029) 516 3531

 **Крыніца натхнення–вучні**

Прафесія настаўніка–адна з лепшых на зямлі. Адкрыць дзіцяці чароўны свет ведаў, навучыць яго любіць Радзіму і паважаць бацькоў, дапамагчы знайсці верных сяброў на ўсё жыццё–гэтыя задачы можна пералічваць бясконца, але галоўнае ў гэтай прафесіі–любіць дзяцей і справу, якую робіш.

Ужо 39 гадоў Наталля Алегаўна Бурко працуе ў школе.

* На мой прафесійны выбар паўплывала настаўніца матэматыкі Гукава Антаніна Аляксееўна, урокі якой заўсёды былі цікавымі і запамінальнымі, - расказвае Н.А. Бурко. – На занятках Антаніны Аляксееўны дзеці атрымлівалі не толькі веды, уменні і навыкі, але і вучыліся дабрыні, міласэрнасці, шчырасці. – Ва ўзросце ­васьмі-дзевяці гадоў я любіла ,,весці ўрокі “, а маімі навучэнцамі былі лялькі, але ад гэтага не менш прыемна было адчуваць сябе настаўніцай. Цікавасць і павагу да гэтай прафесіі я захавала на ўсё жыццё,–прызнаецца Наталля Алегаўна.

У 1977 годзе пасля заканчэння школы Наталля Алегаўна паступіла на матэматычны факультэт Віцебскага дзяржаўнага педагагічнага інстытута імя С.М. Кірава (зараз Віцебскі дзяржаўны ўніверсітэт імя П.М. Машэрава), скончыўшы які, была размеркавана на работу ў Кляпчэўскую васьмігадовую школу Сенненскага раёна.

– Першыя прафесійныя крокі былі складаныя, настаўнікаў не хапала, таму давялося выкладаць нямецкую мову і фізіку. Бытавыя ўмовы былі не з лепшых: класы невялікія, пячное ацяпленне. Дзеці стаялі каля групкі і грэліся. Было цікава, але не ведаю чаму, можа таму, што была маладая, час быў другі, дзеці з іншымі каштоўнасцямі. Навучэнцы стараліся пазнаць новае, з павагай адносіліся да настаўніка і навучальнага працэсу. Заўсёды ў іх было шмат пытанняў, а мая задача была: павышаць свой прафесійны ўзровень, каб мець магчымасць на іх адказаць.

Кожны вучань застаецца ў памяці. Напэўна, няма зараз навучэнцаў, якія б блізка да сэрца ўспрымалі няўдачы ў вучобе, нават плакалі ля дошкі. Таму, калі ў мінулым годзе сустрэліся з выпускнікамі Кляпчэўскай школы, успомнілі выпадак, як хлопчык, навучэнец 7 класа, ліў слёзы каля дошкі, не ведаўшы адказу на пастаўленае пытанне.

 Добрым прафесіяналам можна стаць толькі тады, калі побач будуць сапраўдныя майстры справы, якія падкажуць, спыняць моладзевыя амбіцыі, дапамогуць знайсці падыход да кожнага вучня, убачыць у іх асобу, індывідуальнасць.

 Заўсёды адчувала ў адносінах да сябе падтрымку старэйшых калег: Хруцкага Афанасія Цітавіча, Стаўскай Алены Паўлаўны,–дзеліцца Наталля Алегаўна.

Маладая настаўніца брала прыклад са старэйшага пакалення і старалася працаваць так, як яе калегі. А чым больш на практыцы спазнавала сакрэты прафесіі, тым больш усведамляла, што правільна вызначылася з яе выбарам. Таму заўсёды імкнулася працаваць сумленна.

У 1989 годзе перайшла працаваць у дзяржаўную ўстанову адукацыі ,,Студзёнкаўская дзіцячы сад-сярэдняя школа “. Школа толькі пачала дзейнічаць. Нягледзячы на тое, што Наталля Алегаўна чалавек дакладных навук, яе творчы патэнцыял дазволіў прыняць актыўны ўдзел у афармленні будынка школы, а таксама ў добраўпарадкаванні прышкольнай тэрыторыі.

На сваіх уроках Наталля Алегаўна выкарыстоўвае здароўезберагальныя, развіццёвыя тэхналогіі, а ва ўрокі тлумачэння новага матэрыялу ўключае і элементы апераджальнага навучання. Апошнім часам настаўніца аддае перавагу рознаўзроўневай дыферэнцыяцыі. Урокі Наталлі Алегаўны будуюцца на супрацоўніцтве і сутворчасці настаўніка і навучэнцаў і садзейнічаюць фарміраванню ключавых кампетэнцый. Педагог стварае сітуацыю поспеху, дае магчымасць кожнаму вучню праявіць сябе. Маючы выдатную тэарэтычную і метадычную падрыхтоўку, Наталля Алегаўна заўсёды імкнецца зрабіць свае ўрокі цікавымі і змястоўнымі, робячы акцэнт на розных формах і метадах работы, стымулюючы ў дзяцей цікавасць да свайго прадмета. Добразычлівае стаўленне, веданне індывідуальных асаблівасцей кожнага вучня дапамагаюць ёй лёгка знайсці агульную мову з дзецьмі.

Будучы на заслужаным адпачынку, Наталля Алегаўна працягвае працаваць у роднай школе. Яна пастаянная ўдзельніца настаўніцкага хору.

Як адзначаюць калегі і вучні Наталлі Алегаўны, акрамя добрых настаўніцкіх якасцей, яна яшчэ і цудоўны чалавек. З ёй можна пагаварыць на любую тэму, заўсёды падкажа, падтрымае ў складанай сітуацыі. Наталля Алегаўна аптыміст па жыцці, яна цяпер і сама прыклад для маладых настаўнікаў.

Педагог навучыла і выхавала цэлую плеяду выпускнікоў школы, якія знайшлі сваё месца ў жыцці. З прыемнасцю Наталля Алегаўна ўспамінае навучэнцаў, якія і зараз наведваюць і дзякуюць за тое, што калісьці змагла захапіць сваім прадметам, накіраваць і навучыць. А гэта галоўная ўзнагарода для педагога, прызнанне яго нялёгкай працы.